In nomine sanctæ et individuæ Trinitatis. Ludovicus, Dei gratia, Francorum rex. Notum facimus universis, presentibus et futuris, quod ecclesia Sancti-Johannis Senonensis quandam villam habebat, Lixiacum nomine, in mala vicinia affligebatur graviter et vastabatur; obtentu defensionis et considerationis in posterum emendationis, abbas ejusdem loci, Renardus, assensu capituli sui, collegit ad medietatem totius ville nos in quibuscumque redditibus, undecunque sint, seorsum retentis herbergagio suo, ecclesia et decima tota et duobus arpentis prati et usuario nemoris ad opus ejusdem domus, et iterum ad opus domus Sancti-Agidii de Bosco; in omnibus aliis quecumque ibidem sunt et deinceps futura sint, medietatem unam canonici, et nos atque successores nostri alteram habebimus medietatem. Hac servata immobiliter conventione, quod regie liberalitati non liceat suam medietatem donare alteri personæ vel ecclesiæ, nullusque omnino regiam partem habere nisi ecclesia Sancti-Johannis valeat. In villa autem eadem nos et ecclesia communiter servientes constituemus qui nobis et abbati pariter faciant fidelitatem. Quod ut ratum sit in posterum, sigilli nostri auctoritate et nominis nostri charactere subtus annotato fecimus confirmari. Actum apud Boscum-Commune, anno dominicæ Incarnationis Mº Cº LXXº VIº, adstantibus in palatio nostro quorum nomina supposita sunt et signa: S., comitis Theobaldi, dapiferi nostri; etc.